b"\n_START_ARTICLE_\nWarwick (Warwickshire)\n_START_SECTION_\nGeografia\n_START_PARAGRAPH_\nLa ciutat de Warwick est\xc3\xa0 situada a la vora del riu Avon, en un entorn eminentment rural. Al segle XVII l'historiador  William Dugdale la describia amb les seg\xc3\xbcents paraules: \xc2\xabconstru\xc3\xafda a sobre d'un tur\xc3\xb3 de vessants rocalloses per tots costats, en un territori sec per\xc3\xb2 f\xc3\xa8rtil que t\xc3\xa9 \xe2\x80\xa6 agradables prats a la banda sud [\xe2\x80\xa6] i [\xe2\x80\xa6] boscos a la banda nord\xc2\xbb. Aquesta descripci\xc3\xb3 encara \xc3\xa9s aplicable, ja que, a difer\xc3\xa8ncia de la majoria de ciutats angleses que es van apuntar a una creixent industrialitzaci\xc3\xb3 durant el segle XIX, Warwick ha mantingut el seu car\xc3\xa0cter rural. Aix\xc3\xb2 pot ser degut al fet que no es troba en una conflu\xc3\xa8ncia de camins ni el seu riu ha estat considerat una via fluvial per al transport de mercaderies._NEWLINE_Pel que fa a l'aspecte urb\xc3\xa0, ha quedat configurat per l'incendi de l'any 1694 que va destruir gaireb\xc3\xa9 tots els edificis i es pot dir que a partir de llavors va sorgir una ciutat nova. _NEWLINE_Warwick est\xc3\xa0 dividida en 10 barris: Bridge End, Emscote, Forbes, Myton, Packmores, The Cape, The Percy, Warwick Gates, Woodloes Park i el m\xc3\xa9s recent Chase Meadow. _NEWLINE_Warwick Gates \xc3\xa9s una zona per empreses que es va construir a finals de la d\xc3\xa8cada del 1990; i aparentment es diria que \xc3\xa9s part de Bishop's Tachbrook, ja que est\xc3\xa0 a tocant d'aquest poble i separada del centre de Warwick per camps, per\xc3\xb2 no \xc3\xa9s aix\xc3\xad. Els altres municipis que limiten amb Warwick s\xc3\xb3n: Whitnash, Royal Leamington Spa, Bishops Tachbrook.\n_START_SECTION_\nHist\xc3\xb2ria\n_START_PARAGRAPH_\nWarwick ha estat un lloc habitat amb continu\xc3\xaftat des del neol\xc3\xadtic. Segons diu la Cr\xc3\xb2nica anglosaxona, l'any 914 una dama de M\xc3\xa8rcia anomenada Ethelfleda, filla del rei Alfred el Gran i germana del rei de Wessex Eduard el Vell va fer construir una resid\xc3\xa8ncia fortificada en aquest lloc. Aprofitant que per Warwick passava una via romana, la Fosse Way, va ser un dels deu burgs constru\xc3\xafts per defensar el regne de M\xc3\xa8rcia contra les invasions dels danesos. A comen\xc3\xa7aments del segle X es va crear una nova comarca (shire) que tenia Warwick com a capital. El nom Warwick ve de weir wick i  vol dir \xc2\xabllogaret al costat de la resclosa\xc2\xbb._NEWLINE_El 1050 els danesos van envair M\xc3\xa8rcia i van cremar gran part del que hi havia a Warwick, incl\xc3\xb2s un convent que estava on actualment hi ha l'esgl\xc3\xa9sia de sant Nicolau. Guillem el Conqueridor va fer construir un castell el 1068 perqu\xc3\xa8 quedava en el cam\xc3\xad a Yorkshire, on havia de sufocar els rebels que s'al\xc3\xa7aven contra el seu regnat. Per la construcci\xc3\xb3 d'aquest castell va ser necessari l'enderrocament de quatre cases ja existents. A m\xc3\xa9s del castell, es va construir una muralla que encerclava el burg._NEWLINE_El 1142 es va construir un priorat. Al llarg del per\xc3\xadode medieval Warwick va estar sota el control de diversos comtes, la majoria pertanyents a la fam\xc3\xadlia Beauchamp, que es van preocupar per mantenir la muralla en bon estat. Actualment les \xc3\xbaniques restes que queden d'aquella muralla s\xc3\xb3n les portes: una a l'est i l'altra a l'oest. La de l'est forma part d'una instituci\xc3\xb3 educativa, el King's High School. Warwick no va ser considerat un municipi fins al 1545._NEWLINE_Durant la guerra civil la ciutat i el castell van ser ocupats per les forces del parlament. La fortalesa, amb sir Edward Peyto com a senescal, va resistir un setge de dues setmanes fins que es van rendir als reialistes. Posteriorment, entre el 1644 i el 1646, hi van haver estacionats 350 soldats sota les ordres del coronel William Purefoy i el comandant John Bridges. A mitjan segle XVII es va inaugurar una esgl\xc3\xa9sia de culte baptista, una de les primeres a tot el m\xc3\xb3n._NEWLINE_A les dues de la tarda del 5 de setembre del 1694 un gran incendi que va cremar durant sis hores va acabar amb gaireb\xc3\xa9 tota la ciutat. L'origen va ser una espurna que va saltar d'una torxa que portaven uns nens mentre jugaven al carrer major. La proximitat dels edificis que estaven fets principalment de fusta va fer que en un no-res esdevingu\xc3\xa9s un foc incontrolable i no va fer m\xc3\xa9s mal perqu\xc3\xa8 les flames van xocar amb les gruixudes parets de pedra (de 0,5 m) de l'esgl\xc3\xa9sia de santa Maria, que van evitar que el foc es propagu\xc3\xa9s m\xc3\xa9s enll\xc3\xa0. Per aquest motiu la major part dels edificis de Warwick s\xc3\xb3n posteriors a aquesta data. L'ajuntament va encarregar als arquitectes Francis i John Smith la reconstrucci\xc3\xb3 de les cases i de l'esgl\xc3\xa9sia.\n_START_SECTION_\nDemografia\n_START_PARAGRAPH_\nSegons el cens del 2001, Warwick tenia 23.350 habitants. La densitat de poblaci\xc3\xb3 era de 3.414 persones per km\xc2\xb2, amb una r\xc3\xa0tio de 100 dones per cada 95,7 homes. Dels majors de 16 anys, el 29% eren fadrins (no s'havien casat mai), el 43,4% eren casats, i el 8,9% divorciats. Dels 10.285 habitatges censats, el 33,1% estaven ocupats per una sola persona, el 36,7% estaven habitats per parelles de casats, el 8,6% per parelles sense casar i el 16,8% eren fam\xc3\xadlies monoparentals; aquestes xifres s\xc3\xb3n similars a les del districte electoral de Warwick, que inclou m\xc3\xa9s territori que el de la ciutat de Warwick, per\xc3\xb2 en comparaci\xc3\xb3 amb la mitjana de fam\xc3\xadlies monoparentals d'Anglaterra  (9.5%), la de Warwick \xc3\xa9s superior. Les persones entre 16\xe2\x80\x9374 anys, 26,2% no tenen estudis acad\xc3\xa8mics, inferior a la mitjana nacional (28,9%), i un 26,2% tenia un t\xc3\xadtol acad\xc3\xa8mic de primer grau o superior, mentre que la mitjana nacional \xc3\xa9s de 19,9%._NEWLINE_No hi ha estudis censals anteriors al 1801, per\xc3\xb2 s'han fet estimacions basades en altres mesures. Els historiadors suggereixen que el 1086 la ciutat tenia una poblaci\xc3\xb3 d'uns 1.500 habitants; els indicadors d'altres segles s\xc3\xb3n escassos per\xc3\xb2 sembla que al segle XVI hi havia uns 2.000 habitants i a finals del segle XVII uns 3.000. El cens del 1801 t\xc3\xa9 enregistrades 5.592 persones vivint a Warwick.\n_START_SECTION_\nEconomia\n_START_PARAGRAPH_\nWarwick \xc3\xa9s famosa pel seu hip\xc3\xb2drom on es fan importants competicions a nivell nacional. La seva gran extensi\xc3\xb3 ha perm\xc3\xa8s la creaci\xc3\xb3 d'un camp de golf de 9 forats, que atreu molts aficionats, a m\xc3\xa9s dels aficionats al hoquei que es practica aqu\xc3\xad des del 1920._NEWLINE_Tot i el seu passat agr\xc3\xadcola, en els darrers anys diverses empreses s'han establert a la ciutat. Des del novembre del 2004, National Grid t\xc3\xa9 les seves oficines en el pol\xc3\xadgon anomenat Warwick Technology Park situat al nord de la ciutat, entre la carretera A425 i l'A452. L'empresa Phillips 66 i la seva estaci\xc3\xb3 de petroli, JET, tenen aqu\xc3\xad la seva seu al Regne Unit. Tamb\xc3\xa9 est\xc3\xa0 l'empresa de roba interior Bravissimo; IBM; Volvo Group UK, que est\xc3\xa0 a Wedgnock Industrial Estate, una altra \xc3\xa0rea a prop de la carretera A46. Altres companyies amb seu a Warwick s\xc3\xb3n: Bridgestone, Calor, Kantar i Delphi Automotive._NEWLINE_El fet de ser capital administrativa del comtat fa que tingui llocs de treball en el sector de serveis: hi ha tres hospitals, oficines administratives i educatives. Una de les moltes escoles privades de secund\xc3\xa0ria, la Warwick School per a nois podria ser la m\xc3\xa9s antiga d'Anglaterra. La Universitat de Warwick est\xc3\xa0 a unes milles al nord, a prop de Coventry."